KOMISIJOS ĮGYVENDINIMO REGLAMENTAS (ES) 2023/158

2023 m. sausio 23 d.

kuriuo dėl tam tikrų Ukrainos kilmės sodinti skirtų Prunus domestica ir Prunus cerasifera augalų iš dalies keičiamas Įgyvendinimo reglamentas (ES) 2018/2019

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2016 m. spalio 26 d. Europos Parlamento ir Tarybos reglamentą (ES) 2016/2031 dėl apsaugos priemonių nuo augalų kenkėjų, kuriuo iš dalies keičiami Europos Parlamento ir Tarybos reglamentai (ES) Nr. 228/2013, (ES) Nr. 652/2014 ir (ES) Nr. 1143/2014 ir panaikinamos Tarybos direktyvos 69/464/EEB, 74/647/EEB, 93/85/EEB, 98/57/EB, 2000/29/EB, 2006/91/EB ir 2007/33/EB (1), ypač į jo 42 straipsnio 4 dalies pirmą pastraipą,

kadangi:

(1) Komisijos įgyvendinimo reglamentu (ES) 2018/2019 (2), remiantis preliminariu rizikos vertinimu, nustatomas didelės rizikos augalų, augalinių produktų ir kitų objektų sąrašas;

(2) Komisijos įgyvendinimo reglamentu (ES) 2018/2018 (3) nustatytos konkrečios taisyklės dėl tvarkos, kurios turi būti laikomasi siekiant atlikti Reglamento (ES) 2016/2031 42 straipsnio 4 dalyje nurodytą didelės rizikos augalų, augalinių produktų ir kitų objektų rizikos vertinimą;

(3) atlikus preliminarų rizikos vertinimą, į Įgyvendinimo reglamento (ES) 2018/2019 priedą kaip didelės rizikos augalai įtraukti 34 genčių ir vienos rūšies visų trečiųjų šalių kilmės sodinti skirti augalai, įskaitant Prunus L. genties augalus;

(4) 2019 m. spalio 18 d. Ukraina pateikė Komisijai prašymą leisti eksportuoti į Sąjungą neįsišaknijusius vegetacinėje ramybės būsenoje esančius belapius į Prunus cerasifera poskiepius įskiepytus sodinti skirtus Prunus domestica augalus. Prašymas buvo pagrįstas atitinkamu techninių dokumentų rinkiniu;

(5) 2022 m. gegužės 17 d. Europos maisto saugos tarnyba (toliau – Tarnyba) priėmė mokslinę nuomonę dėl su Ukrainos kilmės sodinti skirtais Prunus domestica augalais susijusios prekių rizikos vertinimo (4). Tarnyba nustatė, kad su tais sodinti skirtais augalais susiję kenkėjai yra Lopholeucaspis japonica, Eotetranychus prunicola, Erwinia amylovora ir Xanthomonas arboricola pv. pruni, įvertino dokumentų rinkinyje aprašytas rizikos mažinimo priemones ir tikimybę, kad prekė nėra užkrėsta tais kenkėjais;

(6) Lopholeucaspis japonica yra įtrauktas į Komisijos įgyvendinimo reglamento (ES) 2019/2072 (5) II priedą kaip Sąjungos karantininis kenkėjas. Erwinia amylovora ir Xanthomonas arboricola pv. pruni yra atitinkamai įtraukti į to reglamento III priedą kaip saugomų zonų karantininiai kenkėjai ir į IV priedą kaip Sąjungos reguliuojami nekarantininiai kenkėjai;

(7) Eotetranychus prunicola dar neįtrauktas į Sąjungos karantininių kenkėjų sąrašą. Vis dėlto, remiantis valstybių narių pateiktais įrodymais, to kenkėjo poveikis jo augalams šeimininkams Sąjungoje nėra reikšmingas. Todėl tam kenkėjui nebūtina taikyti importo reikalavimų;

(8) remiantis Tarnybos moksline nuomone, fitosanitarinė rizika, kylanti įvežant į Sąjungą Ukrainos kilmės neįsišaknijusius vegetacinėje ramybės būsenoje esančius belapius į Prunus cerasifera poskiepius įskiepytus sodinti skirtus Prunus domestica augalus, laikoma priimtina, jei laikomasi atitinkamų Įgyvendinimo reglamento (ES) 2019/2072 VII priede nustatytų importo reikalavimų;

(9) todėl tikslinga Ukrainos kilmės neįsišaknijusių vegetacinėje ramybės būsenoje esančių belapių į Prunus cerasifera poskiepius įskiepytų sodinti skirtų Prunus domestica augalų nebelaikyti didelės rizikos augalais;

(10) todėl Įgyvendinimo reglamentas (ES) 2018/2019 turėtų būti atitinkamai iš dalies pakeistas;

(11) siekiant laikytis Sąjungos įsipareigojimų pagal Pasaulio prekybos organizacijos sutartį dėl sanitarinių ir fitosanitarinių priemonių taikymo (6), tų prekių importas turėtų būti atnaujintas kuo greičiau. Todėl šis reglamentas turėtų įsigalioti trečią dieną po jo paskelbimo Europos Sąjungos oficialiajame leidinyje;

(12) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Įgyvendinimo reglamentas (ES) 2018/2019 iš dalies keičiamas pagal šio reglamento priedą.

2 straipsnis Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2023 m. sausio 23 d. Komisijos vardu Pirmininkė Ursula VON DER LEYEN

(1) OL L 317, 2016 11 23, p. 4.

(2) 2018 m. gruodžio 18 d. Komisijos įgyvendinimo reglamentas (ES) 2018/2019, kuriuo nustatomas laikinasis didelės rizikos augalų, augalinių produktų arba kitų objektų, apibrėžtų Reglamento (ES) 2016/2031 42 straipsnyje, sąrašas ir augalų, kuriuos įvežant į Sąjungą nereikalaujama fitosanitarinių sertifikatų, kaip nustatyta to reglamento 73 straipsnyje, sąrašas (OL L 323, 2018 12 19, p. 10).

(3) 2018 m. gruodžio 18 d. Komisijos įgyvendinimo reglamentas (ES) 2018/2018, kuriuo nustatomos konkrečios taisyklės dėl tvarkos, kurios turi būti laikomasi siekiant atlikti didelės rizikos augalų, augalinių produktų ar kitų objektų, apibrėžtų Europos Parlamento ir Tarybos reglamento (ES) 2016/2031 42 straipsnio 1 dalyje, rizikos vertinimą (OL L 323, 2018 12 19, p. 7).

(4) EFSA PLH Panel (EFSA augalų sveikatos mokslinė grupė), 2022 m. Scientific Opinion on the commodity risk assessment of Prunus domestica plants from Ukraine. EFSA Journal 2022;20(6):7391, 76 pp. https://doi.org/10.2903/j.efsa.2022.7391.

(5) 2019 m. lapkričio 28 d. Komisijos įgyvendinimo reglamentas (ES) 2019/2072, kuriuo nustatomos vienodos Europos Parlamento ir Tarybos reglamento (ES) 2016/2031 dėl apsaugos priemonių nuo augalų kenkėjų įgyvendinimo sąlygos, panaikinamas Komisijos reglamentas (EB) Nr. 690/2008 ir iš dalies keičiamas Komisijos įgyvendinimo reglamentas (ES) 2018/2019 (OL L 319, 2019 12 10, p. 1).

(6) OL L 336, 1994 12 23, p. 40.